Koulutusasiantuntija Pasi Sahlberg on kyllä huolissaan suomalaisesta koulusta, mutta syy huoleen on vallan toinen kuin iltapäivälehdissä esiintyneet koulumurheet.

Hän ei kauhistele, että luokista on mennyt työrauha ja että koululaiset vain räpläävät kännyköitään.

”On täysin väärin, että nuoria syytetään siitä. Meidän aikuisten pitäisi ottaa rauhattomuus viestinä, että järjestelmässä on jotain vakavasti vialla”, Sahlberg sanoo CIMO :n neuvotteluhuoneessa. CIMO :n väistyvä johtaja on nimittäin jo pakannut tavaransa työhuoneestaan. Hän aloittaa tammikuussa vierailevana professorina Harvardin yliopiston kasvatustieteellisessä tiedekunnassa.

Vialla on Sahlbergin mukaan se, että mitään ei tapahdu. Ei ole tapahtunut sen jälkeen, kun Pisa-menestys alkoi. Peruskoulun kehittämisestä ei käydä minkäänlaista linjakeskustelua sen enempää poliittisten päättäjien kuin asiantuntijoidenkaan piirissä. Keskustelu keskittyy siihen, että jaetaan tunteja yhä uudelleen eri oppiaineiden välillä. Sahlberg vertaa sitä Titanicin kansituolista kiistelyyn silloin, kun koko laiva on uppoamassa.

”Kun verrataan koulutukseen, meillä on täysin päinvastainen tilanne: ei olla ongelmista yhtä mieltä, eikä keinoista oikein kellään ole käsitystä eikä yksimielistä kuvaa. Terveydenhuollon puolella yhteiskunnallinen keskustelu on ollut paljon monipuolisempaa ja syvempää, ja asiantuntijat ovat olleet siinä paljon enemmän mukana. Sen takia suomalaisen koulutuksen tilanne on huomattavasti vakavampi kuin terveydenhuollon.”